Polymorphism in C - CodeProject 11,329,379 members (37,983 online)
Alok Gupta Last Visit: 31-Dec-99 19:00 Last Update: 26-Mar-15 14:25Refresh12 Next » : Coenie de Villiers [ middag vertoning ]
Coenie de Villiers tree op by Die Boer
Coenie de Villiers is bekend as een van Suid-Afrika beste liedjieskrywers en uitvoerende kunstenaars: sy liedjies is volksbesit, en hy is bekend en bemind as televisie-aanbieder en onderhoudvoerder.
Coenie is terug op die verhoog met ‘n musikale kragtoer: in hierdie konsert hoor ons sy skeppende energie volstoom aan die werk. Sy een-en-twintigste album, Pure Coenie, is pas uitgereik en dis duidelik hy bly steeds die klawer-towenaar wat gehore deur die jare bekoor het. Daar is ook min twyfel dat hy steeds die toonaangewende liriekskrywer in Afrikaans is.
Dis nuut, maar steeds onmiskenbaar Coenie: die bekende liedere wat nou volksbesit is, maak ‘n kamee-verskyning; dan is daar natuurlik nuwe komposisies wat nog nie so bekend is nie. Die nuwe liedere is stiller en meer introspektief. “Ek is gelukkig daarmee – dit voel vir my of ek weer as skrywer en komponis my merk kan maak,” meen hy.
In sy skeppende loopbaan het Coenie menige toekenning gewen (insluitend drie SAMA-toekennings, drie Lewenstoekennings vir sy kultuurbydraes, asook die Eeufees-medalje van die Suid-Afrikaanse Akadmenie vir Wetenskap en Kuns.). Hy het reeds dwarsdeur die wêreld opgetree en kunstenaars soos Dave Koz, Hugh Masekela, Sibongile Khumalo, John Kani, Francois van Coke, Laurika Rauch en Karen Zoid het deur die jare die verhoog en die ateljee met hom gedeel. Hy is ook die ontvanger van ‘n Pendoring-toekenning vir uitnemende skeppende reklame. Sy opera, Maximilian, is in 2009 in Oostenryk opgevoer.
Min onderhoudvoerders en anker-aanbieders kan kers vashou by sy luisterryke televisie- en radioloopbaan. Hy was die anker-aanbieder van die vlagskip kykNET-joernaalprogram Kwêla vir ‘n totaal van sewentien jaar, en was ook die vervaardiger en aanbieder van twee reekse dokumentêre programme wat groot aanklank by kykers gevind het: ‘n Ander Wêreld en Daar’s ‘n Plek, wat hierdie jaar uitgesaai is. Hy staan bekend as een van Suid-Afrika se beste onderhoudvoerders.
Hy het ‘n nagraadse kwalifikasie in Kommunikasiewetenskap sowel as Bemarking. Hy was aanbieder, bemarkingsbestuurder en programbestuurder van etlike radiostasies. In sy korporatiewe loopbaan was hy Hoof van Openbare Betrekkinge vir een van die land se grootste goudmyn-maatskappye.
In sy rol as bemarker was hy BD van Eliance Media in die Bidvest-groep, ‘n stigterslid en direkteur van O2 Communication, en ‘n direkteur van BrandWealth Strategiese Reklame vir sewe jaar. Hy was ook direkteur van kultuur vir die ATKV. As onafhanklike konsultant het hy ‘n reeks van kliënte bygestaan met strategiese bemarking. Hy het vir bykans tien jaar as direkteur op die direksie van SAMRO gedien, en was ook ‘n trustee van die POSA Raad.
Hy is getroud met Dr Ria de Villiers en het drie kinders. Hy is beskermheer van die MES-organisasie wat omsien na die haweloses en straatkinders in die middestad van Johannesburg.
Coenie de Villiers [ middag vertoning ]
2018-11-04 - R 150 per ticket